Foto's: 3 vragmotors in ligte laaie in Vrystaat | Maroela Media
Drie vragmotors is Donderdagaand op die R76 tussen Steynsrus en Kroonstad in die Vrystaat tydens 'n onwettige betoging aan die brand gesteek.
Kapt. Stephen Thakeng, woordvoerder van die polisie, het die voorval aan Maroela Media bevestig.
Volgens Thakeng het 'n groep betogers die vragmotors omstreeks 21:00 voorgekeer waarna die voertuie aan die brand gesteek is. Een van die bestuurders van die vragmotors is in die voorval beseer. Thakeng kon egter nie in dié stadium meer inligting rondom die bestuurder se beserings verskaf nie.
Dié vragmotors het bevrore hoender ten tyde van die betoging vervoer. "Van dié vrag is geplunder, maar nie alles nie. Ons wag nog vir die eienaar om te bevestig presies hoeveel bevrore hoender aanvanklik op die vragmotors gelaai was," het Thakeng gesê.
Hy het gesê dit is nie duidelik hoeveel betogers op die vragmotors toegesak het nie, maar kon wel bevestig dat dit 'n onwettige protesaksie was.
Dit volg kort op die hakke van nóg 'n betoging vroeër die dag waartydens die poskantoor en munisipale motors in Kroonstad aan die brand gesteek is. Maroela Media het vroeër berig meer as 60 mense is in hegtenis geneem nadat die poskantoor in die Phomolong-gebied van die dorp en motors van die Moqhaka-munisipaliteit aan die brand gesteek is.
Teen Vrydagoggend was 90 mense, tussen 25 en 35 jaar oud, in verband met die voorval in hegtenis geneem, het Thakeng gesê.
Niemand is egter in verband met die jongste voorval in hegtenis geneem nie. 'n Saak van openbare geweld is by die polisie aanhangig gemaak.
Hierdie geweldadige onbestendigheid kan bydra dat Suid-Afrika se kredietwaardigheid tot rommel status verlaag word
SA is wat dit is! Word dinge beter? Help die nuwe verbeterde middelklas om SA n voorspoediger land vir almal te maak?
Nee, ek was nie daar maar ek bespeur geen obstruksie in die pad. Waarom nie net aanry en die goed uit die pad ploeg?
Ek stem. Met daardie trok kon hy darm van 'n paar ontslae geraak het wat net goed is vir niks.
Is dit in Jou Land, Mnr Ramaphosa, waar Jy die Generiese President is WAAR DAAR ANARGIE IS ??????????????